Diari Oficial de la Generalitat Valenciana


Sumari del DOGV 2976, del 22-04-1997 (1997/905062)

Resolució de 30 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declarió d'impacte ambiental.
---------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/30/(3)/dof/vci/html**

### Dades del document

Número de DOGV
:   2976

Data del DOGV
:   22-04-1997

Secció del DOGV
:   I. DISPOSICIONS GENERALS

Número del document
:   1997/905062


Data del document
:   30-08-1996

Organisme emissor


Tipus de document
:   Resolució

Descriptors 

:   * Requena
    * vigilància del medi ambient
    * impacte ambiental

Resolució de 30 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 155/96-AIA sobre el projecte d'instal·lació de celler per a emmagatzemament, tipificació i embotellat de vi, situada al paratge de Los Aguachares al terme municipal de Requena (València), promogut pel senyor Michel Grin, en representació de Bodegas Schenk, SA.  
Vist que, en data 20 de maig de 1996, la Secció de Gestió i Disciplina Urbanística de la Conselleria d'Obres Públiques, Urbanisme i Transports, remet l'estudi d'impacte ambiental de la instal·lació d'un celler per a emmagatzemament, tipificació i embotellat de vi, situada al paratge de Los Aguachares al terme municipal de Requena (València), a partir de la sol·licitud de declaració d'interés comunitari, i segons allò establit en l'article 20.2c i disposició addicional cinquena de la Llei 4/1992 de la Generalitat Valenciana de 5 de juny, sobre sòl no urbanitzable.  
Vist que l'estudi d'impacte ambiental de la instal·lació mencionada ha sigut sotmés al tràmit d'informació pública mitjançant la publicació en el Diari Oficial de la Generalitat Valenciana de 26 de juny de 1996 i en el diari Las Provincias de data 28 de juny de 1996, sense que s'hi haja presentat cap al·legació, segons consta en la diligència remesa el 14 d'agost de 1996 per la Secció de Gestió i Disciplina Urbanística de la Conselleria d'Obres Públiques, Urbanisme i Transports.  
Vist que, en data 27 de maig de 1996, es consulta els següents organismes:  
- Servei de Planificació dels Recursos Hidrològics d'aquesta direcció general.  
- Serveis Territorials de la Conselleria d'Agricultura i Medi Ambient de València.  
- Direcció General de Patrimoni Artístic de la Conselleria de Cultura.  
- Ajuntament de Requena.  
Vist que, en data 12 de juny de 1996, es rep l'informe remés per l'Ajuntament de Requena, com a resposta a la consulta efectuada, i en el qual el tècnic municipal indica, en relació amb l'acceptació de les condicions d'abocament de la indústria per a connectar amb la xarxa de clavegueram existent al polígon industrial El Romeral:  
- Que els valore dels paràmetres de l'abocamemt són inferiors als límits establits en l'Ordenança Municipal d'Abocaments.  
- Que s'estableix una xarxa d'aigua potable connectada a la xarxa de distribució d'aigua del polígon industrial El Romeral.  
- Que des del punt de vista urbanístic, el tècnic que el subscriu no veu inconvenient en l'autorització sol·licitada.  
Vist que, en dates 8 i 25 de juliol de 1996, els Serveis Territorials d'Agricultura i Medi Ambient remeten els informes dels tècnics de Vies Pecuàries i de Qualitat Ambiental, respectivament, en els quals s'indica:  
- En relació amb l'afectació a vies pecuàries: que d'acord amb la documentació aportada, el projecte no afecta cap via pecuària classificada.  
- En relació amb els efectes ambientals, s'estima acceptable l'execució del projecte, prenent en compte les següents consideracions:  
1) L'aigua potable haurà de complir els requisits establits en el Reial Decret 1138/1990, pel qual es va aprovar la reglamentació tecnicosanitària per al proveïment i control de qualitat de les aigües potables de consum públic.  
2) Respecte a l'abocament de les aigües residuals al clavegueram municipal, la qualitat d'aquestes ha de complir, com a mínim, els límits establits en l'Ordenança Municipal d'Abocaments.  
3) Respecte als residus del procés de clarificació més els tèrbols arrossegats, sols podran entregar-se a empreses gestores que estiguen autoritzades per a la transformació en producte innocu i posterior eliminació al medi.  
Vist que, en data 18 de juliol de 1996, el Servei de Planificació de Recursos Hidrològics d'aquesta direcció general remet l'informe corresponent, en el qual s'indica que la solució de tractament previ de les aigües residuals generades en el procés industrial, i posterior abocament a la xarxa general de clavegueram, es considera acceptable sempre que l'abocament s'adapte, tal com es recull en el projecte, a les ordenances d'abocament o norma equivalent, i que els cabals generats per la indústria siguen assimilables per la planta depuradora municipal.  
D'altra part, s'indica així mateix en l'informe, que s'haurà de garantir la destinació adequada dels diferents residus generats en el procés, tant els produïts en la fermentació i clarificació (destinats a empreses alcoholeres), com els obtinguts en els processos de filtració i estabilització, com també els generats en el procés de decantació a què se sotmeten les aigües residuals abans del seu abocament al clavegueram.  
Vist que en el projecte presentat s'inclou l'informe remés per l'Ajuntament de Requena relatiu a la possible afecció al patrimoni, emés per la directora de l'excavació d'urgència de Los Aguachares, en el qual s'indica que: «En la parcel·la de Bodegas Schenk, SA, del paratge de Los Aguachares s'han realitzat els sondejos arqueològics que es troben en la superfície. El resultat de les dites prospeccions ha sigut negatiu i no han aparegut ni estructures ni materials arqueològics in situ que permeten suposar que el jaciment d'Aguachares s'estén per aquests terrenys, per la qual cosa l'empresa Bodegas Schenk, SA, pot actuar lliurement en els terrenys de la seua propietat sense perill de deteriorar restes arqueològiques..»  
Vist que en el programa de vigilància ambiental inclòs en l'estudi d'impacte no s'indica la periodicitat establida per a efectuar el control del compliment de les mesures protectores i correctores establides en aquest.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables.  
Atés que l'article 5 del Decret 162/90, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei,  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer, del Consell de la Generalitat Valenciana atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el projecte d'instal·lació de celler per a emmagatzemament, tipificació i embotellat de vi, situada al paratge de Los Aguachares al terme municipal de Requena (València), promogut pel senyor Michel Grin, en representació de Bodegas Schenk, SA, sempre que es complisquen les següents condicions, a més de les mesures correctores i de vigilància ambiental de l'estudi d'impacte que no entren en contradicció amb aquestes:  
1) En el projecte de construcció es consideraran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental com també les que es deriven del compliment de les condicions que a continuació s'estableixen.  
2) Les característiques de les aigües residuals abocades a la xarxa de clavegueram s'adaptaran als límits establits en les ordenances d'abocament i els cabals generats en la indústria hauran de ser assimilables així mateix per l'estació depuradora d'aigües residuals.  
3) S'haurà de garantir la destinació adequada dels distints residus sòlids i pastosos generats en les instal·lacions (tant els corresponents als processos de fermentació, clarificació, filtració, com els procedents de la bassa de decantació en el tractament de les aigües residuals) i registrar en la planta les quantitats eliminades i la seua destinació.  
4) En el programa de vigilància ambiental s'inclourà, a més de les anàlisis de les emanacions gasoses, un control de les característiques de l'aigua residual abans del seu abocament al clavegueram (fent l'anàlisi corresponent amb periodicitat quinzenal en l'època de major producció) i es remetrà un informe trimestral amb les dades obtingudes a aquesta direcció general.  
El dit informe trimestral haurà de recollir com a mínim, a més dels rendiments de depuració, destinació dels fangs i residus generats, impacte ambiental de la planta: sorolls, olors, augment dels vectors d'infecció, grau d'integració paisatgística de les obres, cabals tractats i desviació respecte a les previsions de projecte quant a dimensions de les instal·lacions, etc.  
D'acord amb els resultats obtinguts, s'adoptaran durant el primer any de funcionament de les instal·lacions les mesures correctores que calguera.  
5) Per a minimitzar l'impacte visual sobre el paisatge de les instal·lacions, les plantacions de vegetació que es realitzen per a trencar la verticalitat dels edificis, hauran de ser d'espècies autòctones i conformes amb el medi.  
6) La direcció facultativa vetlarà perquè, una vegada executades i acabades les obres, es retiren tots aquells enderrocs, materials sobrants i altres elements o restes d'obra que hagen sigut depositats, abocats o abandonats en les zones d'obra i el seu voltant, i procedirà a l'adequació i neteja de qualsevol àrea de terreny afectada per aquestes.  
7) L'adjudicatari de les obres, abans del seu inici, presentarà a la direcció facultativa, per a la remissió a aquesta direcció general, el pla d'obres en què es detallaran suficientment i amb la informació gràfica a escala adequada els llocs previstos per a la localització d'instal·lacions i per a la ubicació de runams, abocadors, zones de préstec de materials i pedreres o llocs d'extracció.  
8) Si s'estima necessària l'obertura de nous abocadors distints dels actualment controlats, degudament legalitzats i autoritzats, serà preceptiu sotmetre l'elecció del seu emplaçament i la seua obertura i utilització al procediment d'avaluació d'impacte ambiental.  
De la mateixa forma, s'actuarà en el cas de l'obertura de noves pedreres o llocs per a l'extracció de materials, si no s'utilitzen aquells llocs convenientment legalitzats.  
El director facultatiu haurà de vigilar aquesta legalitat i no permetre cap extracció o abocament indiscriminat.  
9) Les emissions i immissions dels gasos d'escapament compliran el Decret 833/1975, de 6 de febrer, pel qual es desenvolupa la Llei 38/1972, de 22 de desembre de Protecció de l'Ambient Atmosfèric, com també les seues posteriors modificacions.  
10) En cas que durant la construcció de les obres es produïra cap troballa de restes arqueològiques, es paralitzaran immediatament les obres i es farà saber aquesta troballa a la Direcció General de Patrimoni Artístic de la Conselleria de Cultura d'acord amb la Llei 16/1985, del Patrimoni Històric Espanyol.  
Segon  
Notificar a les persones interessades que contra aquesta resolució, pel fet de no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI